בס"ד , כסלו תשפ"ד , פרשת וישב

בנים אהובים והורים יקרים

שלום רב.

בימים ובשעות אלו כוחות צה"ל פועלים ונלחמים קשות בעזה ובצפון. ההודעות שהעורף מקבל קשות – עשרות חיילים שמסרו נפשם על קדושת ה', המון פצועים, מעל 135 חטופים עדיין בעזה, וכוחותינו ממשיכים להילחם. לעומת זאת לפני מספר דקות הדלקנו את הנר הראשון לחג חנוכה זה. הנרות מפיצים אור וכולנו נזכרים בניסים הגלויים והנסתרים שה' עשה עם המכבים. ניצחון עצום של המכבים על כוחות הרשע של יוון ע"י ניסים גלויים, ונס פך השמן שהיה נסס נסתר. גם בימים אלו אנו זקוקים לנס גדול משמים כדי להסיר את כוחות הרשע שמנסים לכלותינו, אך ה' יתב' הצילנו מידם בעבר ובע"ה יעשה לנו ניסים גדולים ויצילנו מיד כוחות הרשע בהווה.

מה מסמל חג החנוכה ??? זהו חג שמסמל את פרסום הנס לא רק בתוך הבית אלא גם מחוץ לבית. כולנו צריכים לזכור שכל עניינו של חג החנוכה, הוא להניח את הנרות במקום שניתן לראות אותם מרשות הרבים , ואז ידע העולם את הנס הגדול שה' עשה לנו בניצחון המכבים המעטים מול האימפריה היוונית והנס שפך אחד של שמן שהיה צריך להספיק ליום אחד הספיק לשמונה ימים .

הייתי מבקש לפתוח את מידעון זה בנושא - **החיבור בין פנים וחוץ לבית.**

**הגמרא אומרת במסכת שבת - "אמר רב הונא: הרגיל בנר – הויין ליה בנים תלמידי חכמים" (שבת, כ"ג:)**

הגמרא קושרת בין הקפדה על הדלקת הנר לבין חינוך הבנים, ומדקדק רש"י, כי כוונת הגמרא להדלקת נר שבת ונר חנוכה, המזכה את עושיה בזכות לבנים תלמידי חכמים, ובלשונו: "בנים תלמידי חכמים – דכתיב (משלי ו): "כי נר מצוה ותורה אור", על ידי נר מצוה שבת וחנוכה בא אור התורה". מדברי הגמרא ורש"י עולה, כי על מנת ללמוד פרק נוסף בחינוך ילדים, עלינו להבין מהם יסודות ההקפדה של נר שבת ונר חנוכה ??

בהקפדה על **נר השבת**, על צביון השבת, ישנו מסר חינוכי מובהק. במרוצת השבוע טרודים אנו בענייני לימוד ופרנסה, אולם דווקא בשבת מנוחה, אנו נבחנים על "תרבות הפנאי" שלנו. ככל שהוויית השבת ספוגה באור הנר, ברוחניות, בלימוד, בשירה, בחינוך הילדים, מלמדים אנו את בנינו כי בתינו מושתת על אדני הקדושה.

ההקפדה על נר השבת היא שורשו של הבית היהודי. נר השבת מאיר את פנים הבית ומבליט את סגולותיו, וכדברי המדרש (ב"ר ס'): ""ויביאה יצחק האהלה שרה אמו" ... כל הימים שהייתה שרה קימת היה נר דלוק מלילי שבת ועד לילי שבת, וכיון שמתה פסק אותו הנר, וכיון שבאה רבקה חזר". בית שבו יש הקפדה על שמירת השבת, על שולחן השבת, על הזמירות ודברי התורה בסעודת השבת, הוא בית, אשר עתיד להצמיח בנים ובנות יראי שם, היודעים להעריך ולהוקיר את צביון בית אבא, ולהנחילו הלאה לדורות הבאים. אופן התנהגות הילדים מעיד על צביון השבת שבביתם. ילדים הגדלים בבית שבו ישנה הקפדה על ערכי השבת, יעידו על כך בהתנהגותם.

אולם, ע"פ דברי רש"י, אין די בהקפדה על נר שבת על מנת לזכות בבנים תלמידי חכמים. על מנת לזכות **"בבנים תלמידי חכמים"** נדרש שיהא אדם מקפיד הן על הדלקת נר שבת **והן על הדלקת נר חנוכה**. בעוד נר השבת דולק בתוך הבית, ומאיר את פנימיותו של הבית, נר חג החנוכה מוצב על מפתן הפתח, משום "פרסומי ניסא". בכך, למדים אנו מחג החנוכה, הוא חג החינוך, מסר חינוכי יסודי. **אנו מצווים לא רק להקפיד על צביון ביתנו פנימה, על האור הדולק בתוך הבית, אנו מצווים להקפיד גם על הנר הדולק על הפתח ונראה לעין כל. המסר החינוכי שבחג החנוכה הינו מסר של עקביות בחינוך. עקביות הנמשכת בתוך הבית ומחוצה לו.** הדוגמא האישית שהיא היסוד המרכזי בחינוך, איננה נמדדת רק באופן בו אנו מתנהגים בתוך הבית, אלא גם באופן בו אנו מתנהגים כלפי חוץ, בין אנשים.

חג החנוכה מלמדנו כי אדם מצווה להיות אדם יהודי הן בביתו והן בשעריו. אדם צריך להאיר פנים בפנים הבית, כמו גם מחוץ לבית . בכל דרכיו, ובכל מעשיו, צריך אור נר האלוקים שבנשמת האדם לבעור ולפעם, בבחינת אש **תמיד** תוקד על המזבח.

בית בו מקפידים על נר שבת - האור הרוחני שבין כתלי הבית, ועל נר חנוכה - האור הרוחני הנמשך מהבית היהודי אל החוץ, בית בו אין מסר חינוכי כפול- של הבחנה בין הערכים הנשמרים בפנים הבית לבין ערכים הנשמרים מחוץ לו, הוא בית אשר עתידים לצמוח ממנו בנים תלמידי חכמים, אשר כל נטיעות שנוטעים ממנו, עתידות להיות כמותו. **על בית כזה נאמר: "הרגיל בנר – הויין ליה בנים תלמידי חכמים".**

**בנים יקרים ואהובים !**

**גם כיום אנו נקראים לחזק את בתינו , למלא את פנים הבית באור התורה, בקיום המצוות בבית ,בחסד ובמעשים טובים שלנו – בתוכנו , ורק אז נהיה רשאים להניח את הנר בפתח בתינו כדי שיאיר החוצה.**

**בישיבתנו בגבעת שמואל אנו משתדלים לחנך לאור עקרונות אלו. תחילה אנו עמלים על בנייתם ועיצובם של תלמידנו כבני תורה ואוהבי תורה בתוך הישיבה . התלמידים זוכים לשפע אדיר של רוחניות במהלך שש שנות לימודיהם בישיבה. הרמי"ם והצוות החינוכי כולו מעניקים לבנים האהובים חינוך למידות טובות, חינוך ליראת שמיים, חינוך לערכי אהבת ארץ ישראל ואהבת ישראל על פי תורת ישראל. אנו מקיימים בכך את מידת "המזוזה"- בנייה של קדושה פנימית, בנייה יסודית של אישיות תורנית בעלת יסודות איתנים. מאידך , אנו מחנכים את הבנים כיצד להתנהג מחוץ לבית, איך להפיץ את האור גם בחוץ. למעורבות ולהתנדבויות במיוחד בתקופה קשה זו בכל מקום שצריכים אותנו – קידוש שם שמיים ברבים.**

**אנו זוכים ב"ה לתגובות יוצאות דופן מגורמים חיצוניים שנפגשים עם בוגרינו היקרים. זוהי מידת "נר החנוכה"- הפצת האור והקדושה, "פרסומי ניסא" בכל הליכותיהם. בן ישיבת גבעת שמואל יודע שבשלב הראשוני עליו לכנוס לבית המדרש, לבנות את אישיותו ולמלא את צקלונו בתורה ובשלב השני עליו לצאת ולהשפיע מהתורה שלמד על סביבתו. אנו גאים לראות את בנינו היקרים והבוגרים מיישמים בהווה וממשיכים את דרכם בשנים שלאחר סיום הלימודים במסלולים שונים המשלבים את הבניין הפנימי עם האור החיצוני.**

**ועתה רעיון חשוב מאוד לפרשת השבוע .**

**לראות את דמותם של אימא ואבא תמיד**

בפרשת השבוע מסופר על המעשה של אשת פוטיפר שניסתה לתפוס בבגדי יוסף. חז"ל מסבירים שיוסף שאב כוחות נפש מאביו בשעת הניסיון של יוסף : **"באותה שעה באה דיוקנו של אביו ונראתה לו בחלון, אמר לו: יוסף, עתידין אחיך, שיכתבו על אבני אפוד** **ואתה ביניהם, רצונך שימחה שמך מביניהם ותקרא רועה זונות?"** (סוטה לו ע"ב).

במדרש אחר הניסוח שונה במקצת: **"שראה דמות דיוקנו של אביו והפיל עצמו בקרקע"** (תנחומא וישב,ט). לפי מדרש זה, עצם החוויה במפגש של יוסף עם דמות אביו יעקב הספיקה על מנת שיוסף יפרוש מהחטא.

בירושלמי מצטרפת גם דמותה של אמו רחל: **"אמר רבי אבין אף איקונין של רחל ראה"** (הוריות ב,ה).

**מה מלמדים אותנו מדרשים אלו ???**

מדרש זה מלמדנו עד כמה השפעת ההורים ניכרת על הבנים .
החינוך שנטמע באדם במהלך השנים שהוא נמצא בבית ההורים מלווה אותו במהלך חייו. חותמו של יעקב טבוע חזק בדמותו של יוסף, כך שמצפונו מונע אותו מהחטא שאשת פוטיפר מטמינה לו . על אף שבנימין היה בן הזקונים, הקשר עם יוסף היה חזק יותר – **"אלה תולדות יעקב יוסף, שהיו פני יוסף דומין ליעקב".**

לא רק דמיון חיצוני שיוסף דומה לאביו, אלא מן הסתם אף תכונות נפשיות משותפות. הדמיון שהיה קיים בין יעקב ליוסף הצמיח קשר מיוחד ביניהם. הקשר היה כ"כ חזק, שבשעה שיוסף נמצא במצרים, הוא נזכר באביו.

הוא מוצא קוים משותפים עם המציאות שאליה נקלע אביו בהיותו בחרן. גם יעקב אביו נאלץ להתמודד בגלות בבית לבן הרשע ולשמור על זהותו הייחודית. יוסף נזכר שיעקב אביו לא ויתר על שום עיקרון. **"עם לבן גרתי ותרי"ג מצוות שמרתי"** , זו דמות דיוקנו של האב. יש בה סמכותיות **הנובעת מדוגמא אישית**.

לפי זה ניתן לפרש את חז"ל, שיתכן שלא מדובר שבמעשה אשת פוטיפר נגלה האב אל הבן אלא הפוך, **יוסף הוא זה שיוזם ורואה את דמות אביו** ושואל את עצמו את השאלה המתבקשת: **"כיצד אבא שלי היה נוהג במצב הזה" ??** כך ידע יוסף להתחמק ברגע האחרון מהחטא ולברוח מבית פוטיפר.

**הורים ובנים – מה ניתן ללמוד מפרשה חשובה זו ??**
המסע החינוכי אינו מסתיים גם לא בשעה שיוצאים מהבית ומתחתנים, וגם לא לאחר שההורים הלכו חס ושלום לעולמם. הקשר בין הילדים להורים נשאר קבוע עד מאה ועשרים. **המדרש מציב בפנינו – ההורים, אתגר גדול בחינוך**. שאיפתנו ללמד את הילדים ולהקנות להם מדות, אולם אחד הסימנים המובהקים של ההצלחה בחינוך הוא כאשר ברגע של הכרעה, המתלבט ישאל: "מה היו הורי עושים בסיטואציה זו"? זו זכות גדולה להורים שהשפעתם ניכרת בכל צעד ושעל על ילדיהם לאורך ימים ושנים.

**לשם כך, נדרשת 'דוגמא אישית', המעניקה תוקף מוסרי לדרישותינו מהילדים שלנו .**

**שבת שלום ומבורך וחג אורים שמח**

**שרגא פרוכטר – ראש הישיבה**

**הודעה להורים .**

**רישום לכיתות ז' תשפ"ה.**

בימים הקרובים נתחיל בתהליך הרישום לקראת שנה"ל הבאה.  כרגע אנו עוסקים בימי ההיכרות שיתקיימו אי"ה בימים רביעי וחמישי הבאים, בתוך חג החנוכה.

**בימי החנוכה נערוך ימי הכרות לתלמידי ו' המעוניינים להירשם לישיבה**. השבוע התחלנו להפיץ את חוברת הרישום של הישיבה. בחוברת יש קישור לאפליקציית רישומון וקישור לרישום לימי ההכרות בחנוכה. מי שמכיר תלמידים בעלי מידות טובות ויראי  שמיים מכיתות ו' הגרים באזור הרישום של הישיבה מוזמן להפנות אותם  לקובץ הרצ"ב.